Zásahy hliadok MsP v 8. týždni 
	V týždni od 22. februára do 28. februára 2010 preverovali hliadky mestskej polície v hlavnom meste 2404 udalostí. Medzi nimi bolo aj 183 prípadov, ktoré po overení hliadkami priamo na mieste sa ukázali ako neopodstatnené.
	Medzi opodstatnené priestupky však možno zaradiť previnenia vodičov voči pravidlám bezpečnosti a plynulosti v cestnej premávke a takýchto priestupkov riešili jednotlivé hliadky 1637. Na miestach vyhradených pre zdravotne postihnutých občanov bez oprávnenia parkovať na nich odstavilo svoje vozidlá 10 motoristov.
	19 priestupkov sa týkalo oblasti porušení verejného poriadku a na telefonáty, v ktorých volajúci poukazovali na prípady rušenia nočného pokoja zasahovali hliadky 10 krát. Majitelia psov všeobecne záväzné nariadenia týkajúce sa podmienok chovu domácich zvierat porušili 41 krát.
	Značná časť porušení sa týkala aj problematiky čistoty a poriadku – 104 zistení, státia motorových vozidiel na trávnatých plochách – 63 prípadov, ako aj požívania alkoholických nápojov na verejných priestranstvách – 131 priestupkov. Na príslušné úrady zároveň jednotlivé okrskové stanice MsP nahlásili 13 starých vozidiel.
	V pešej zóne zistili hliadky mestskej polície v sledovanom týždni 17 priestupkov a 12 priestupkov súviselo s nedodržaním stanovených prevádzkových hodín. Fajčiari nerešpektovaním ustanovení zákona na ochranu nefajčiarov porušili tento zákaz na zastávkach mestskej hromadnej dopravy 67 krát. Prípady obťažovania okoloidúcich riešili hliadky 9 krát.
	V priebehu týždňa sa kontrolám nevyhli ani taxikári brázdiaci bratislavské ulice a v ich radoch bolo zistených 12 priestupkov.
	Najviac priestupkov zistili a riešili hliadky mestskej polície na Fedinovej ulici a to 63. Blokovacie zariadenia si na vozidlách našlo 791 motoristov a 154 vozidiel tvoriacich prekážku v cestnej premávke skončilo po odtiahnutí v areáloch odťahovacích služieb.